එක්සත් ජාතික පක්ෂයේ පක්ෂ ව්‍යවස්ථාව අභියෝගයට ලක්කරමින් ඇල්පිටිය ප්‍රාදේශීය සභා මන්ත්‍රී ඒ. ජී. සාගර තිලක මහතා එම පක්ෂයට එරෙහිව ඊයේ (19) කොළඹ දිසා අධිකරණය හමුවේ නඩු පැවරීය.එජාප නායක රනිල් වික්‍රමසිංහ, කරු ජයසූරිය, ලේකම් තිස්ස අත්තනායක මහතා සහ පක්ෂ විනය කමිටුවේ සඳරුවන් මද්දුම බණ්ඩාර ඇතුළු සය දෙනකු විත්තිකරුවන් කරමින් නඩුව පවරා තිබිණි.සාගර තිලක මහතා ඇල්පිටිය ප්‍රාදේශීය සභාවේ ජුනි මස පැවති සභා වාරයේදී ආණ්ඩු පක්ෂයට සහාය පළ කරමින්, එම පක්ෂයේ අසුන් ගැනීම එජාප ව්‍යවස්ථාව උල්ලංඝනය කිරීමක් හා පක්ෂය අපකීර්තියට පත් කිරීමක් බවට පක්ෂ කෘත්‍යාධිකාරි මණ්ඩලය ඉදිරිපත් කරන චෝදනා නීතියට පටහැනි බව සඳහන් කරමින් නඩුව පැවරීය.එක්සත් ජාතික පක්ෂ ව්‍යවස්ථාවේ 3.4 වගන්තිය, 3.3 වගන්ති නීතියට පටහැනි බවත් මුලපටන්ම නීතිය හමුවේ බල ශුන්‍ය බවත් පැමිණිල්ලෙන් කරුණු දක්වා ඇත.ප්‍රදේශයට විශාල ජනතා සේවයක් කැර ඇති සාගර තිලක මහතා 1997 වර්ෂයේ සිට එජාප පාක්ෂිකයකු බවත්, ජනතා නියෝජිතයකු ලෙස රට මුහුණ දී සිටි අභියෝගාත්මක ප්‍රශ්න වලට විසඳුම් සෙවීම සඳහා ආණ්ඩු පක්ෂයට සහාය පළ කළ බවත් පැමිණිල්ලේ සඳහන් වේ.පැමිණිලිකාර සාගර තිලක මහතාගේ කරුණු වලට සවන් නොදී පක්ෂ සාමාජිකත්වය අහෝසි කිරීම නීති විරෝධී බවත්, එසේ පක්ෂ සාමාජිකත්වය අහෝසි වී ඇති බවට මැතිවරණ තේරීම්භාර නිලධාරිවරයාට දැනුම් දීම වලක්වන නියෝගයක් හා වෙනත් මන්ත්‍රීවරයකු නම් කිරීම තහනම් කරන ලෙසත් පැමිණිල්ලෙන් ඉල්ලා තිබිණි.